POROČILO 2023/2024

**Geoprojektni dan »MOKRIŠČE – v naravo s škornji«**

V okviru Geoparka Karavanke »Zabavno, poučno in nič mučno« smo v šolskem letu 2023/2024 izvedli geoprojektni dan v vseh oddelkih šole.

Namen programa in delavnic je, da otroke opremimo z informacijami in veščinami raziskovanja. Pri tem vzpodbujamo aktivnost, vedoželjnost in ustvarjalnost.

Tema **»MOKRIŠČE – v naravo s škornji**« je bila predstavljena v spletni izobraževalni delavnici, 25. oktobra. Udeleženci smo tako pridobili vsebinska, teoretična in praktična znanja, ki smo jih uporabili pri načrtovanju geoprojektnih dni.

Drugi del izobraževanja je potekal 21. februarja, v Avstriji. Z gondolo smo se odpeljali na Peco. Del aktivnosti je potekal zunaj, pohod s krpljami, del progama pa je bil izveden v Centru za obiskovalce Geoparka Karavanke »Geo.Dom.

Geoprojektne dneve na šoli smo izvedli v mesecu maju in juniju.

Z učenci od 1. do 5. razreda smo se v mesecu maju odpravili v Dravograd. V prvem delu smo obiskali dvorec Bukovje. Opravili smo voden ogled po dvoranah in salonih, spoznali zbirateljsko žilico barona Kometra, si ogledali informacijski center UNESCO Geopark Karavanke ter pokukali v spominsko sobo JNA.

V drugem delu je sledilo raziskovanje mokrišča. Ob Črneškem zalivu smo spoznali Bobrčkovo učno pot. Ob poti je šest tematskih točk na katerih so predstavljene rastline in živali, ki živijo ob jezeru in v njem. Na vsaki točki je tudi Bobrčkova uganka, ki pa nam »znalčkom« ni predstavljala težav. Z daljnogledom smo ujeli celo družino račk, bober se nam je skril, na polju pa so se nemoteno greli labodi. Drugih drobcenih živalic pa je kar mrgolelo naokoli.

Po razredih smo tudi ustvarjali (risali, slikali, lepili) živali in rastline mokrišč.

Starejši učenci so dele mokrišč raziskovali v juniju, v okolici Mežice. Nekateri so se odpravili na desni breg Meže, spet drugi na levega, ob strugi Šumca. Na izbranih lokacijah so s pomočjo delovnega lista in aplikacije na telefonu opazovali in raziskovali okolico mokrišča. Določali so živali in rastline ob vodi, spoznali različne tipe in funkcije mokrišč, se seznanili z ogroženimi vrstami in predvsem so s čutili opazovali okolico.

Geoprojektni dan je bil uspešno realiziran Za starejše učence je delovne liste in predvideno pot pripravila Nina Pratnekar, za mlajše učence pa smo dan dejavnosti načrtovale učiteljice skupaj. V geo kotičku smo poskrbeli za informacije o mokrišču, objavo smo delili tudi na šolski spletni strani in v lokalnem časopisu Šumc.

7. 6. 2024 je bilo oddano tudi poročilo s priloženimi fotografijami, objavljeno pa bo v Geonovičniku za naslednje šolsko leto.

Mežica, 9. 6. 2024 Koordinatorica projekta:

Polonca Bivšek